Document ID: /roh_data/filtered/fineweb-2-filterrobots_roh.jsonl.gz/11240

Grosser Rat
Cussegl grond
Gran Consiglio
Commerzi cun umans è – tenor la definiziun valaivla sin plaun internaziunal – il recrutar, l'offrir, il transferir, l'intermediar, l'alloschar u il recepir umans cun l'intent d'als explotar. En Svizra vegn quai chastià tenor l'artitgel 182 dal Cudesch penal svizzer. Umans vegnan explotads sut sforz en la prostituziun, sco forzas da lavur u sco batlegiaders. Da commerzi cun umans vegni discurrì, sch'insatgi vegn recrutà, intermedià ed explotà tras violenza, engion, smanatscha u constricziun (definiziun dal fedpol). Las suffrientschas persunalas chaschunadas qua tras èn infinitas; il donn per l'economia publica è grond.
Sin plaun svizzer è il Post spezialisà per migrantas e victimas dal commerzi cun dunnas (FIZ) in dals paucs posts che sa fatschenta en moda cumpetenta cun il tema e che porscha – en collavuraziun cun l'Uffizi federal da polizia (fedpol) – servetschs impurtants a las persunas pertutgadas sco er als chantuns. Sch'i dat en in chantun p.ex. ina maisa radunda davart il tema commerzi cun umans, vegn quella accumpagnada dal fedpol e dal FIZ. Cun il chantun Grischun n'exista dentant nagina cunvegna da cooperaziun correspundenta. Sporadicamain s'annunzian – tenor il FIZ – singuls uffizis u posts spezialisads chantunals dal Grischun tar el.
I fiss bel, sch'il chantun Grischun na fiss strusch pertutgà da commerzi cun umans e sch'i n'existiss nagin basegn d'agir. Las explicaziuns d'expertas ed experts locals laschan suspectar che quai n'è betg il cas. Pervia da la pandemia dal coronavirus è la situaziun daventada schizunt anc pli cumplexa e precara per las victimas dal commerzi cun umans. E pervia da l'ambient economic difficil che la pandemia dal coronavirus ha chaschunà en blers pajais, daventan per il mument probablamain ordvart bleras persunas victimas dal commerzi cun umans.
La Regenza vegn perquai supplitgada da respunder las suandantas dumondas en quest connex:
Tavau, ils 16 da zercladur 2021
Degiacomi, Favre Accola, Hofmann, Atanes, Baselgia-Brunner, Bondolfi, Cantieni, Caviezel (Cuira), Gartmann-Albin, Horrer, Maissen, Müller (Favugn), Noi-Togni, Perl, Preisig, Rettich, Rutishauser, Ulber, von Ballmoos, Wilhelm, Bürgi-Büchel, Spadarotto, Stieger, Tomaschett (Cuira)
Sche umans vegnan explotads sut sforz en la prostituziun, sco forzas da lavur u sco batlegiaders, sa tracti da commerzi cun umans. Il causal ch'è reglà en l'art. 182 dal Cudesch penal svizzer (CP; CS 311.0) vegn designà da l'Uffizi federal da polizia (fedpol) sco "sclavaria moderna". La mobilitad simplifitgada, l'entretschament global ed ils novs meds da communicaziun influenzeschan l'extensiun ed il proceder en il sectur dal commerzi cun umans e fan ch'il commerzi cun umans è ina furma da crim internaziunala. Er sch'ils martgadants d'umans activs en Svizra èn per regla persunas singulas, èn activas en il commerzi cun umans tranter auter er raits criminalas pli grondas (criminalitad organisada) cun colliaziuns a gruppas famigliaras u etnicas. Ch'il commerzi cun umans è finanzialmain attractiv, mussan las stimaziuns da l'Organisaziun internaziunala da la lavur (OIL). Tenor las cifras actualas vegn generada sin l'entir mund ina svieuta da 150 milliardas dollars americans per onn cun il commerzi cun umans.
Tar la dumonda 1: Il commerzi cun umans è in tema er en il chantun Grischun. Ils posts da servetsch chantunals ch'èn confruntads cun tal (Polizia chantunala, Uffizi da migraziun e da dretg civil, Uffizi per industria, mastergn e lavur, Uffizi dal servetsch social [Agid a victimas]) èn conscients da la problematica e tiran a niz il spazi d'agir ch'els han a disposiziun per cumbatter il commerzi cun umans. Cun agid d'observaziuns e da controllas en hotels, en studios, en la prostituziun sin via, sin plazzals, en restaurants e.u.v. vegn analisada la situaziun. En cas da suspect vegnan verifitgads ils indizis tras investigaziuns, vegnan barattadas e discutadas infurmaziuns existentas tranter las autoritads (sin plaun chantunal e naziunal), vegnan instradadas mesiras pussaivlas, e las persunas inculpadas ed ils delinquents vegnan persequitads e chastiads consequentamain. En il sectur da la prostituziun èn actualmain activas principalmain lavureras da sex da la China e da la Tailanda en ils studios ed en ils hotels, en la prostituziun sin via dunnas da la Bulgaria, da la Rumenia e da l'Ungaria. A chaschun da las controllas resultan adina puspè indizis ch'i saja avant maun in'explotaziun pussaivla d'ina situaziun d'urgenza. Cumprovar ils elements necessaris per il causal dal commerzi cun umans è dentant fitg difficil e cumplex. La procura publica ha fatg ils onns passads tut en tut in pèr paucas investigaziuns. Actualmain na maina ella dentant naginas proceduras sut il titel dal commerzi cun umans u da geners da delicts che stattan savens en in connex fitg stretg cun tal.
Tar la dumonda 2: Per il sectur tematic dal commerzi cun umans dispona la Polizia chantunala da collavuraturas e collavuraturs cun scolaziuns spezialas. Questas collavuraturas e quests collavuraturs han in contact regular cun auters posts da servetsch che s'occupan dal tema "commerzi cun umans". Ellas ed els na barattan lur infurmaziuns betg mo entaifer il chantun, mabain er sin plaun interchantunal cun spezialistas e spezialists da la polizia, cun collavuraturas e collavuraturs da l'Administraziun federala da duana sco er dal fedpol. Er l'Uffizi per industria, mastergn e lavur (UCIML) dispona da spezialistas e spezialists en tut ils secturs d'execuziun. L'Agid a victimas na dispona – pervia dal fitg pitschen dumber da cas actuals – betg da collavuraturas e collavuraturs spezialisads. Ellas ed els collavuran cun posts spezialisads naziunals. La Procura publica ha concentrà sias enconuschientschas specificas e sias cumpetenzas tar ina procuratura publica. Quella discutescha cun procuraturas publicas e procuraturs publics extrachantunals spezialisads e po sa procurar las enconuschientschas spezialisadas.
Tar la dumonda 3: Las datas e las infurmaziuns vegnan barattadas en il cas singul tranter ils posts da servetsch chantunals e naziunals pertutgads. En cas da basegn vegnan ils posts da servetsch chantunals plinavant clamads ad ina maisa radunda, nua ch'i vegn discutà davart ils princips da la collavuraziun e – sche necessari – decidì davart pussaivladads d'optimaziun. Entaifer ils chantuns da la Svizra Orientala ha lieu mintga onn sin il stgalim polizial ina dieta specifica davart il tema "commerzi cun umans". Ina discussiun naziunala ha lieu d'ina vart sur la Gruppa da lavur naziunala Commerzi cun umans; da l'autra vart existan ulteriurs instruments, sco p.ex. quels dal fedpol per cumbatter la criminalitad organisada (COC: Countering Organised Crime) che servan al barat d'infurmaziuns, da discussiuns e d'experientschas.
Tar la dumonda 4: Victimas pon sa drizzar da tut temp a la polizia u a la Procura publica. En il rom d'ina procedura penala vegni dà gronda attenziun a la situaziun da la victima ed a sia periclitaziun pussaivla. Tranter auter survegn ella in'assistenza giuridica gratuita u en cas da persunas estras vegn giuditgada la situaziun da dimora ensemen cun las autoritads da migraziun, per eventualmain pussibilitar a la victima vinavant la dimora e per uschia porscher protecziun ad ella. Tar il Post da cussegliaziun per l'agid a victimas chattan las victimas alura ulteriura assistenza ed ulteriur sustegn, er sch'ellas na vulan betg far ina denunzia.
Tar la dumonda 5: La collavuraziun tranter ils posts da servetsch chantunals sco er il transferiment d'infurmaziuns davent e tar ils servetschs federals funcziunan. Actualmain vegni dentant examinà, sche la maisa radunda, che vegniva convocada fin ussa mo en cas singuls, duai sa radunar almain ina giada per onn.
1. da settember 2021